Zbog usmjerenosti ljudskih resursa GU-a SANTE na aktivnosti povezane s pandemijom bolesti COVID-19 smanjene su druge aktivnosti, primjerice aktivnosti tajništva znanstvenih odbora, što je dovelo do toga da su ti odbori donijeli manji broj mišljenja – Znanstveni odbor za sigurnost potrošača (SCCS) donio ih je šest, a Znanstveni odbor za zdravstvene, okolišne i nove rizike (SCHEER) jedno.

U okviru cilja 1. „Promicanje zdravlja, prevencija bolesti i razvoj poticajnih okruženja koja podržavaju zdrave načine života” EU je osigurao ukupna sredstva u iznosu od 11 097 241,78 EUR za 11 nevladinih organizacija (NVO-a), jednu zajedničku akciju, jednu međunarodnu organizaciju, druga dva djelovanja te deset ugovora o uslugama. U sklopu okvirnog sporazuma o partnerstvu potpisanog 2017. 11 nevladinih organizacija podnijelo je prijedloge za posebne sporazume o dodjeli bespovratnih sredstava. Svrha spomenute zajedničke akcije je razmjena primjera najbolje prakse za provedbu Direktive o duhanskim proizvodima (2014/40/EU) i delegiranih akata koji se odnose na zakonodavstvo o e-cigaretama.

U okviru cilja 2. „Zaštita građana Unije od ozbiljnih prekograničnih prijetnji zdravlju” EU je osigurao ukupna sredstva u iznosu od 3 933 955,42 EUR za četiri projekta usmjerena na poboljšanje pristupa cijepljenju i stope procijepljenosti. Jedan je od njih projekt IMMUNION (Poboljšanje suradnje po pitanju cijepljenja u Europskoj uniji, engl. Improving IMMunisation cooperation in the European UNION), koji je usmjeren na povećanje stope procijepljenosti i stoga čini dio odgovora na Preporuku Vijeća o cijepljenju iz 2018., a donosi i dodanu vrijednost inicijativama EU-a i nacionalnim inicijativama, osobito Koaliciji za cijepljenje (Coalition for Vaccination).

U okviru cilja 3. „Doprinos inovativnim, učinkovitim i održivim zdravstvenim sustavima” EU je osigurao ukupna sredstva u iznosu od 31 850 207,93 EUR kao potporu djelovanju jedne nevladine organizacije (Health Action International) i za nekoliko djelovanja koja potiču inovativne, učinkovite i održive zdravstvene sustave. Jedna zajednička akcija bila je usmjerena na razmjenu i provedbu najboljih primjera iz prakse u području mentalnog zdravlja, s posebnim naglaskom na sprečavanju samoubojstva i reformi usluga za mentalno zdravlje. Nadalje, pokrenuta je zajednička akcija „Prema europskom prostoru za zdravstvene podatke” (TEHDAS) kao pomoć pri uspostavi europskog prostora za zdravstvene podatke – važnog unapređenja u dijeljenju zdravstvenih podataka. Europskoj upravi za kvalitetu lijekova i zdravstvene skrbi dodijeljena su izravna bespovratna sredstva kao pomoć pri uspostavi usklađenih standarda kvalitete i referentnih materijala za biološke pripravke u skladu s inicijativama EU-a za zaštitu životinja.

U okviru cilja 4. „Olakšavanje pristupa građana Unije boljoj i sigurnijoj zdravstvenoj skrbi” EU je osigurao ukupna sredstva za sufinanciranje u iznosu od 7 710 843,21 EUR za potporu trima nevladinim organizacijama koje pridonose zdravstvenim ciljevima EU-a, za financiranje konferencije predsjedništva na temu „Dostupnost, pristupačnost i cjenovna prihvatljivost lijekova i medicinskih proizvoda”, koju je organiziralo portugalsko predsjedništvo Vijeća Europske unije, te za financiranje ugovorâ o uslugama.

Ukupni rashodi za međusektorske aktivnosti koje se odnose na sve ciljeve, uključujući zajedničku akciju za podršku nacionalnim kontaktnim točkama Programa, nagradu EU-a za djelovanje u području zdravlja za 2020., komunikacijske aktivnosti, informacijske i komunikacijske tehnologije te stručne ocjenjivače iznosili su 13 595 548,80 EUR.

Komisija i Izvršna agencija za potrošače, zdravlje, poljoprivredu i hranu (Chafea) osigurale su objavljivanje rezultata Programa u široj javnosti s pomoću odgovarajućih komunikacijskih aktivnosti. Te su aktivnosti usmjerene na ključne komunikacijske prioritete koje je navela Glavna uprava za zdravlje i sigurnost hrane (GU SANTE) – primjerice na cijepljenje, bolest COVID-19, promicanje zdravih načina života, radnu snagu u zdravstvu, procjenu zdravstvenih tehnologija i digitalno zdravlje. Promidžbene aktivnosti, uključujući dva dana za informiranje u obliku internetskih seminara za promicanje mogućnosti financiranja dostupnih u okviru godišnjeg programa rada za 2020., organizirane su u suradnji s mrežom nacionalnih kontaktnih točaka (NFP-i).

2. NAJVAŽNIJA POSTIGNUĆA GODINE

Godišnji program rada za 2020. općenito je bio usmjeren na četiri posebna cilja Programa.

U okviru cilja 1. „Promicanje zdravlja, prevencija bolesti i razvoj poticajnih okruženja koja podržavaju zdrave načine života” pokrenuta je Zajednička akcija za kontrolu duhana (JATC2) kako bi se olakšala razmjena primjera dobre prakse među državama članicama i time unaprijedila provedba Direktive o duhanskim proizvodima i delegiranih akata koji se odnose na zakonodavstvo o e-cigaretama. Jedan je od ciljeva Zajedničke akcije za kontrolu duhana osigurati veću dosljednost u primjeni Direktive i na taj način osigurati pravedno i jedinstveno tržište za duhanske i srodne proizvode, s osobitim naglaskom na nadzoru tržišta i provedbi. U okviru te zajedničke akcije ocijenit će postojeći pravni okvir za oglašavanje duhana i novih proizvoda.

Među nekoliko nevladinih organizacija koje su primile bespovratna sredstva za poslovanje nalazi se Udruženje europskih liga protiv raka (ECL), jedinstvena platforma koja okuplja različite lige protiv raka aktivne na regionalnoj, nacionalnoj i međunarodnoj razini kako bi se postigla Europa bez raka. Udruženje europskih liga protiv raka podržava lige protiv raka u provedbi Preporuke Vijeća o probiru raka, a istovremeno ih ujedinjuje u zalaganju za jednaku mogućnost pristupa liječenju, podršci i rehabilitaciji za pacijente oboljele od raka. Konačno, Udruženje se zalaže za to da se Europski vodič za poboljšanje kvalitete kontrole raka čvršće uspostavi i uzme u obzir u nacionalnim planovima povezanima s rakom. Aktivna uključenost Udruženja europskih liga protiv raka u borbu protiv raka imala je veliku važnost, osobito u vezi s farmaceutskom strategijom EU-a, o kojoj je Udruženje iznijelo svoje mišljenje u objavljenom dokumentu o stajalištu i podržalo predloženi pristup usmjeren na pacijente. Taj je angažman povezan i s provedbom europskog plana za borbu protiv raka.

U okviru cilja 2. „Zaštita građana Unije od ozbiljnih prekograničnih prijetnji zdravlju” financirana su tri projekta za povećanje stope procijepljenosti. Projektima RISE-Vac, ImmuHubs i ActToVAx4NAM – „Poboljšan pristup cijepljenju za novopridošle migrante” nastoji se omogućiti bolji pristup cijepljenju za skupine u nepovoljnom položaju, izolirane i teško dostupne skupine te za novopridošle migrante (uz primjenu cjeloživotnog pristupa). Konkretno, program ActToVAx4Nam usmjeren je isključivo na novopridošle migrante – u zemljama inicijalnog dolaska, tranzitnim zemljama i odredišnim zemljama – te nastoji osigurati pravedan pristup cijepljenju.

U okviru cilja 3. „Doprinos inovativnim, učinkovitim i održivim zdravstvenim sustavima” Chafea je pokrenula sklapanje ugovora o uslugama za pružanje zajedničke procjene zdravstvenih tehnologija kako bi podržala postojeću suradnju na tom području na razini EU-a. U okviru te usluge razmatrat će se postojeća metodološka pitanja radi promicanja zajedničkog rada na procjeni zdravstvenih tehnologija te će se podržavati suradnja na tom području na razini EU-a nakon završetka zajedničke akcije Europske mreže za procjenu zdravstvenih tehnologija. Time će se na odgovarajući način pridonijeti razvoju novog pravnog okvira za procjenu zdravstvenih tehnologija. S obzirom na to da je Uredba (EU) 2021/2282 o procjeni zdravstvenih tehnologija stupila na snagu u siječnju 2022. i da će se početi primjenjivati u siječnju 2025., očekuje se da će spomenuti ugovor o uslugama aktivno podržati provedbu te nove uredbe, koja je trenutačno u pripremnoj fazi.

Taj ugovor o uslugama ponajprije će dovesti do:

·dorade metodologije procjene zdravstvenih tehnologija koja se primjenjuje pri provedbi zajedničkih kliničkih procjena i zajedničkih znanstvenih savjetovanja. Razmotrit će se područja u kojima se mišljenja još uvijek razilaze radi dorade metodologije za zajednički rad i lakšeg pronalaska zajedničkog pristupa pri provedbi zajedničkih kliničkih procjena i zajedničkih znanstvenih savjetovanja;

·završetka osam paralelnih zajedničkih znanstvenih savjetovanja o lijekovima ili najmanje šest zajedničkih znanstvenih savjetovanja, što će omogućiti nastavak jednog od najuspješnijih proizvoda zajedničke akcije Europske mreže za procjenu zdravstvenih tehnologija;

·završetka, ako to bude moguće, dviju zajedničkih kliničkih procjena za lijekove i četiriju zajedničkih kliničkih procjena/kliničkih procjena za medicinske proizvode, ali svakako barem jedne zajedničke kliničke procjene za lijekove i dviju zajedničkih kliničkih procjena/kliničkih procjena za medicinske proizvode;

·koordinacije prethodno navedenih zajedničkih aktivnosti, uključujući interakciju s predstavnicima dionika (pacijenti, zdravstveni stručnjaci, industrija), akademskom zajednicom, odgovarajućim međunarodnim organizacijama i organizacijama EU-a te inicijativama povezanima s procjenom zdravstvenih tehnologija.

U okviru cilja 4. „Olakšavanje pristupa građana Unije boljoj i sigurnijoj zdravstvenoj skrbi” pokrenuta je studija koja podupire procjenu učinka za preispitivanje Direktive 2002/98/EZ o sigurnosti i kvaliteti ljudske krvi i krvnih sastojaka te Direktive 2004/23/EZ o sigurnosti i kvaliteti tkiva i stanica, kao i provedbenih akata tih dviju direktiva. Ugovor je trajao devet mjeseci i pomogao je Komisiji u pripremi procjene učinka koja podupire prijedlog za izmjenu postojećeg zakonodavstva EU-a o krvi, tkivu i stanicama.

Konkretni su ciljevi sljedeći: